Islom Karimov Byudjet kodeksi to‘g‘risidagi qonunni tasdiqladi

O‘zbekiston Prezidenti Islom Karimov 26-dekabr kuni “O‘zbekiston Respublikasi Byudjet kodeksini tasdiqlash to‘g‘risida”gi Qonunni imzoladi. Bu haqda “Gazeta” nashri xabariga tayanib, “Kun” ma’lum qildi.

 Foto © gazeta.uz
Byudjet kodeksini tasdiqlash to‘g‘risidagi qonun Oliy Majlis Qonunchilik palatasi tomonidan 28-noyabr kuni qabul qilingan, 12-dekabrda esa Senat tomonidan ma’qullangan edi.
Byudjet kodeksi, avval xabar berilganidek, 1-yanvardan boshlab ikki yil – 2014—2015-yillar uchun sinov tariqasida amalga kiritiladi.
Ushbu davr mobaynida Vazirlar Mahkamsi yangi kodeks normalari samaradorligi va amaliyotda qo‘llanilishi bo‘yicha muntazam va har tomonlama monitoring va tahlil ishlarini olib borishi kerak. Zarurat tug‘ilganda, hukumat kodeksni takomillashtirishga qaratilgan takliflar kiritishi mumkin.
Byudjet kodeksi matni O‘zbekiston Oliy Majlisi palatalari axborotnomasi va O‘zbekiston Qonunchiligi to‘plamida chop etiladi.
Byudjet kodeksi loyihasida byudjet tizimi asoslari, uning tuzilmasi, prinsiplari, huquqiy munosabatlar, byudjet vakolatlari, byudjet jarayoni va byudjetlararo munosabatlar, davlatdan qarz olish asoslari, byudjet hisobi va hisobdorligi, byudjet ijrosini nazorat qilish, byudjet qonunchiligini buzganlik uchun javobgarlik belgilangan.
Byudjet kodeksi loyihasi ikki asosiy qonun – “Byudjet tizimi to‘g‘risida”gi va “Davlat byudjetining g‘azna ijrosi to‘g‘risida”gi qonunlar va boshqa me’yoriy-huquqiy hujjatlarning norma va qoidalariga asoslangan hamda u bevosita amal qilinadigan hujjat hisoblanadi. Bu qonunchilik bazasi va ushbu hujjatni huquqiy qo‘llash tizimi yaxlitligini ta’minlashga xizmat qiladi. Shuningdek, byudjet jarayonini tartibga soladigan yagona qonun hujjatini ishlab chiqishda prognoz qilish, byudjet ijrosini ta’minlash bo‘yicha xalqaro amaliyotga mos uslublar takomillashtirilgan.